Tähelepanu! Artikkel on enam kui 5 aastat vana ning kuulub väljaande digitaalsesse arhiivi. Väljaanne ei uuenda ega kaasajasta arhiveeritud sisu, mistõttu võib olla vajalik kaasaegsete allikatega tutvumine.
Kommentaar: Swedi pensionifondi tootlus jääb inflatsioonile alla
Swedbanki Investeerimisfondide juhatuse esimees Loit Linnupõld näitas tänasel pensioniteemalisel pressiüritusel slaidi, mille alusel on nende arvestuse põhjal Swedbanki K3 fondi tootlus suutnud viimase kümne aasta jooksul inflatsiooni ületada ja pensionifondi omanikele reaaltootlust pakkuda.
Ajakirjanikele tutvustatud slaid tõi välja, et Swedbank Pensionifond K3ga liitunud nn. mudelkliendi väärtpaberi porftell on kasvanud praeguseks 4224 euroni ning see on kümme protsenti enam sissemakstud summadest, mida on pank inflatsiooniga juba korrigeerinud (3850 eurot).
Koostan Äripäevas juba kümme aastat teise pensionifondide edetabelit, mille arvestus on Swedbanki analüüsiga praktiliselt analoogne.
Selle põhjal võin väita, et 2002. aasta kevadel II sambaga liitunud ja Eesti keskmist palka teeninud pensionikogujad on teinud fondi reaalselt (ilma inflatsiooniga korrigeerimata) sissemakseid kümne aasta jooksul 3996 eurot ning pank on need summad praeguseks kasvatanud 4466 euroni ehk 12 protsendi võrra.
Ehk praktiliselt täpselt sama tulemus, millega Swedbank välja tuli. See on aga inflatsiooni arvestamata ning siin on väga suur vahe sees.
Alates II samba pensionifondide loomisest 2002. aasta suvel on statistikaameti poolt arvestatav tarbijahinnaindeks tõusnud 65,2%.Arvestades, et pensionifondi on toimunud sissemaksed kümne aasta jooksul igakuiselt, peaks fondiportfelli maht olema praeguseks umbes 20-25% suurem sissemakstud summadest, et reaaltootlus poleks negatiivne.